Arupärimine 
14.01.2026
Jõelähtme vallavanem Andrus Umbojale
Teema: Loo alevikus Loo MTÜ poolt rajatav kogukonna õunaaed


Lugupeetud vallavanem Andrus Umboja

Esitasime eelmisel aastal volikogus (04.12.2025) paljude meie poole pöördunud Loo aleviku elanike nimel küsimused seoses nn kogukonna õunaaia rajamisega. Kahjuks ei kuulnud me vallavanemalt konkreetseid vastuseid meie küsimustele, millest on ajendatud meie arupärimine.
Nn kogukonna õunaaia projekti elluviimises osalesid nii Jõelähtme vallavalitsus, kui ka mittetulundusühing (MTÜ) Loo. Kuna te olete vallavanem, samuti MTÜ Loo esindaja ja tegelik kasusaaja, siis ei ole võimalik, et teil puudub otsustamisõigus nimetatud projekti elluviimisel. Te küll meie küsimusele vastates püüdsite väita vastupidist, kuid seda tuleb sel juhul dokumentaalselt tõestada.
Palun vastata kirjalikult ja järgmisel volikogu istungil ka suuliselt:
1.Palun esitada Loo aleviku eestseisuse ja Jõelähtme vallavalitsuse koosolekute protokollid, mis käsitlesid nn kogukonna õunaaia rajamist ja puudutasid konkreetseid otsuseid selles küsimuses ning kus on fikseeritud vallavanema soov ennast taandada antud küsimuse arutelust. 
2.Meie arvates võib Reformierakonna liikme ja toonase vallavolikogu esimehe Väino Haabi tegevus nn kogukonna õunaaia rajamisel enne kohalikke valimisi ilmneda vastuolu erakondade rahastamise põhimõtetega ja seda võib tõlgendada keelatud annetusena. Missugune on teie seisukoht selles küsimuses?

Kolmas küsimus on ajendatud konkteetselt asetleidnud faktidest. Rida Loo aleviku ja lähiümbruse elanikke saatis pöördumise Loo alevikuvanemale ja eestseisuse liikmetele seoses valla üldplaneeringu avaliku aruteluga 28.11.2025.aastal. 
Antud pöördumisele tuli vastus 01.01.2026 kuupäevaga, mis oli allkirjastatud alevikuvanema ja MTÜ Loo esindaja Väino Haabi poolt Loo aleviku eestseisuse nimel. 
Vastuse on aga koostanud Andrus Umboja 24.12.2025. Väino Haab on selle vastuse aga lihtsalt kopeerinud oma arvutisse 01.01.26 ja siis välja saatnud.
[image: ]
3.Nn kogukonna õunaaiaga seotud küsimustele vastamata jätmist põhjendasite sellega, et väidetavalt olete end selles projektis taandanud ja soovitasite küsida vastuseid teiselt MTÜ Loo esindajalt Väino Haabilt. Miks te lükkate vastutuse selle projekti elluviimise eest üksinda Väino Haabile?
Palume teil esitada vastused nii kirjalikult kui suuliselt veebruarikuu volikogus 12.02.2026.a.

